ལར་འགྲོ་བ་མི་བྱུང་བ་ནས་ལོ་ངོ་ཁྲི་སྟོང་དུ་མའི་རིང་ལ་ཐོན་སྐྱེད་ངལ་རྩོལ་དང་ཐོན་སྐྱེད་བྱེད་སྟངས་འཕེལ་རྒྱས་སུ་ཕྱིན་པ་དང་བསྟུན་ནས་མིའི་རིགས་ཀྱི་འཚོ་བ་ཡང་སྔ་མ་སྔ་མ་ལས་ཕྱི་མ་ཕྱི་མ་དར་ཞིང་རྒྱས་པར་གྱུར་ཏེ་ཕན་ཚུན་བར་འབྲེལ་འདྲིས་ཇེ་ཟབ་དང་འགྲན་རྩོད་ཇེ་མང་དུ་གྱུར་ནས་རང་རང་གི་ཁྱད་དུ་འཕགས་པའི་བློ་རྩེ་ལས་བསྐྲུན་པའི་རིག་གནས་དང་དེའི་གཟི་ཉམས་སོགས་གོ་ལ་ཟླུམ་པོ་འདིའི་དཔངས་སུ་མེ་ལྕེ་མཆེད་མཆེད་དང་གློག་འོད་འཁྱུག་འཁྱུག་བྱེད་བཞིན་ཡོད།འདི་ལྟ་བུའི་མཚར་སྡུག་འོད་སྟོང་འབར་ཅིང་གྲགས་པའི་བ་དན་གཡོ་བའང་མི་རིགས་སོ་སོའི་རང་རང་གིས་འབད་པའི་ངལ་བ་ཁུར་དུ་བླངས་ཤིང་བདེན་པའི་ལམ་སྣེ་རིག་པས་ཟིན་པའི་དན་རྟགས་ཀྱང་རེད།དེ་ཡང་ཞིབ་ཏུ་བསམ་ན་མི་རིགས་སོ་སོའི་དཔལ་འབྱོར་དང་།ཆབ་སྲིད།རིག་གནས་འཕེལ་རྒྱས་དང་དར་སྤེལ་ལ་འབྲེལ་བ་དམ་ཟབ་ཡོད་པ་རེད།ཡིན་ནའང་།དེ་རིང་བདག་གིས་འདིར་བརྗོད་འདོད་པ་ནི་འགྲོ་བ་མི་སྤྱི་དང་སྒོས་སུ་མི་རིགས་སོ་སོའི་སྲིད་འབྱོར་རིག་གསུམ་གང་ཡང་མ་ཡིན་པར།བོད་གངས་ཅན་ཏེ་སྲིད་པ་ཆགས་པའི་གཙུག་རྒྱན་དང་རིག་གཞུང་མཚོ་མོའི་འགོ་ཁུངས་སུ་གྱུར་བའི་གནས་མཆོག་ཁྱད་པར་ཅན་འདིའི་མི་རིགས་རྣམས་ཀྱིས་རང་གི་སྐད་དང་ཡི་གེ་བེད་སྤྱོད་ལེགས་པོ་བྱེད་དགོས་པའི་ཡང་སྙིང་དེ་ཡིན།